Geveg broei tussen Ramaphosa en Zuma-aanstellings by NVGJacob Zuma toe hy nog president was en Cyril Ramaphosa, destyds adjunkpresident. (Foto: GCIS) ’n Geveg soos min broei in die Nasionale Vervolgingsgesag (NVG) tussen pres. Cyril Ramaphosa aan die een kant en omstrede senior aanstellings wat oudpres. Jacob Zuma kort voor sy bedanking in die vervolgingsgesag gedoen het aan die ander kant. Die dagblad Business Day berig die komende hofsake is die eerste sigbare tekens van die terugvegpoging teen Ramaphosa se pogings om die NVG te hervorm nadat dit onder die Zuma-bewind en die bestuur van adv. Shaun Abrahams baie statuur ingeboet het. Twee omstrede senior amptenare wat in die laaste twee weke van sy ampstermyn deur Zuma aangestel is, te wete adv. Raymond Mathenjwa, provinsiale direkteur van openbare vervolging in Mpumalanga, en adv. Ron Mncwabe, provinsiale direkteur van openbare vervolging in die Noord-Kaap, se aanstellings is deur Ramaphosa teruggetrek, en nou wil hulle die president dwing om hulle opnuut aan te stel. Volgens die presidensie het Zuma nie die korrekte prosedure gevolg met die aanstellings nie en het Ramaphosa dit gevolglik gekanselleer. Die presidensie is oorgehaal vir die komende hofstryd. Mathenjwa is spesifiek omstrede. Hy was deel van die span wat ’n jarelange stryd teen die voormalige senior staatsaanklaer, adv. Glynnis Breytenbach, gevoer het. Hul aanklagte is uiteindelik as ongegrond bewys en Breytenbach is vandag ’n DA-parlementslid. Nog iemand wat wil hof toe gaan, is die voormalige waarnemende hoof van die litigasie-eenheid vir prioriteitsmisdade in die NVG, adv. Torie Pretorius, wat betrokke was by die pogings om die destydse minister van finansies, Pravin Gordhan (tans minister van openbare ondernemings), te vervolg op aanklagte van bedrog. Daardie pogings is sedertdien laat vaar en Pretorius is aangestel as spesiale direkteur van die eenheid, maar ook daardie aanstelling is teruggetrek. Nou wil Pretorius luidens berigte in die hof gaan baklei vir die behoud van sy aanstelling in die pos.